Covid-19 eis ervare raadslid van Saru | Netwerk24
18 September 2020 11:26
Huldeblyke stroom in vir Monde Temba Tabata, 'n lid van die Suid-Afrikaanse Rugbyraad (Saru) se uitvoerende komitee, wat ná 'n maande lange stryd teen Covid-19 Donderdag oorlede is.
Hy is in 2010 as 'n onafhanklike lid op Saru se uitvoerende komitee gekoöpteer en was tot en met sy dood die voorsitter van verskeie ander komitees.
Hy was ook 'n administrateur van Grens en die Oostelike Provinsie se rugbyunies toe hulle onder finansiële druk was.
Saru se uitvoerende raadslid Monde Tabata is oorlede. Foto: Gallo Images
"Hoewel Monde 'n geruime tyd siek was, is sy heengaan 'n geweldige slag," het Mark Alexander, die president van Saru, gesê.
"Dis amper onmoontlik om te dink dat hy nie meer op die raadsvergaderings sal sit en 'n bydrae sal lewer op verskillende vlakke nie, waar hy sy sakevernuf en lewenservarings gedeel het.
"Hy het sterk oortuigings gehad en was nie bang om dit te deel nie, maar dit was nooit persoonlik vir Monde nie. Hy sal met deernis vir sy joviale geaardheid, en die vriendelike manier waarop hy ons sake hanteer het, asook sy passie vir rugby, veral in die Oos-Kaap, onthou word.
Tabata is in 1960 in Cradock gebore en het sy tersiêre opleiding aan Rhodes-Universiteit voltooi. Hy was 'n stigterslid van die Black Student Movement en die president van hul rugbyunie.
Hy het ook vir Eskom gewerk en was ook uitvoerende hoof van die Nasionale Ekonomiese Inisiatief en Kleinsakeraad.
Hy was later ook die adjunk-uitvoerende hoof van Megapro Bemarking.
"Dis maklik om nou te sê iemand gaan gemis word, maar in Monde se geval is dit nie sommer net leë woorde nie," het Alexander gesê.
"Ons is baie armer as 'n rugby-organisasie ná sy afsterwe. Hy was 'n rugbyman, wat passievol was oor 'n inklusiewe en suksesvolle toekoms vir rugby in ons land en iemand wat 'n sterk sake-benadering gehad het in alles wat hy aangepak het.
"Dit gaan moeilik wees om sy skoene te vul. Hy gaan gemis word." – Sportredaksie
Dept of Sport, Arts & Culture extends heartfelt condolences to family & friends of Mr Monde Tabata, a Member of SA Rugby Executive Council (Exco).
Mr Tabata had left an indelible mark to the sporting sector & his contributions to SA Rugby will never be forgotten. #RIPMondeTabata pic.twitter.com/1VBIr3qYgA